Onnie in hof oor seksuele aanklagte | Maroela Media
'n Voormalige onderwyser by 'n vooraanstaande privaat skool in Kaapstad het skuld ontken op aanklagte dat hy leerders by die skool seksueel aangerand het.
Hy het Donderdag in die Wynberg-streekshof verskyn waar die saak tot 24 November uitgestel is vir verhoor.
Dié voormalige klavieronderwyser by Reddam House, word daarvan aangekla dat hy ses seuns, tussen nege en tien jaar oud, in 2015 gedurende musieklesse by die skool seksueel aangerand het. 'n Bron het aan African News Agency (ANA) gesê tot 12 seuns was glo slagoffers, maar slegs ses het aanklagte by die polisie aanhangig gemaak.
Hy is in Julie 2015 op borgtog van R2 000 met streng voorwaardes vrygelaat.
Destyds het Reddam House Constantia gesê hy was 'n onafhanklike musiekonderwyser en die skool het hul kontrak met hom beëindig.